Размова паступова ізноў выйшла на акалічнасці знаходкі пліты. Запытаўшы ў пробашча, ці былі гэтыя раскопкі планавыя, даведаўся, што пачаліся яны “ўсур’ёз” толькі пасля выпадковай знаходкі пліты. Яе зачапіла шнэкам, але расколата на кавалкі яна была значна раней, бо сам раскол паспеў пачарнець. Магчыма, гэта адбылося падчас нейкіх ранейшых прац на прыкасцёльнай тэрыторыі, калі цяжкая тэхніка наехала на яе колам. Пліта ляжала на глыбіні 30 — 40 см, засыпаная зямлёй, прычым сіметрычна да касцёла. Падняўшы яе, археолагі Інстытута Археалогіі Акадэміі Навук пад кіраўніцтвам Андрэя Вайцяховіча знайшлі некалькі пахаванняў, сярод якіх адно жаночае. У дадзены момант парэшткамі займаюцца антраполагі, спрабуючы адказаць на пытанне, ці належалі гэтыя пахаванні сям’і Маляўскіх.